ToekomsVenster: Getuig my eie lewe van integriteit? | Maroela Media
ToekomsVenster: Getuig my eie lewe van integriteit?
Mag u oorwin! Knoop die stryd aan vir die waarheid en vir die reg van die hulpelose! U is geroepe tot magtige dade. – Lees Psalm 45:5
Dit is belangrik dat 'n mens krediet gee waar dit gegee behoort te word. Die positiewe word soms egter erg oorskadu deur die negatiewe en ongeloofwaardige getuienis aangaande die optrede van veral leiers.
Mense stel 'n hoë premie op geloofwaardigheid en integriteit. Selfs al sou hulle self anders leef, verwag hulle (ons het mos maar somtyds dubbele standaarde) 'n ander manier van optrede by hul leiers.
Die komediant en omroeper Wackhead vertel van die papegaai wat wegraak en wonderbaarlik deur iemand opgespoor word. Die persoon bel die regmatige eienaar en vertel van sy vonds, waaroor die eienaar uiteraard buitengewoon opgewonde en dankbaar is. Die eienaar se "siel word uitgetrek" as die persoon wat die papegaai gevang het, vertel dat hy die papegaai 'n paar vloekwoorde geleer het.
Die eienaar is buitengewoon ontsteld en beskryf dit as eties onaanvaarbaar maar druk homself in gekruide taal uit. Hy vloek, maar die papegaai mag nie.
Lekker lag oor ons eie dubbelslagtigheid wanneer dit by morele sake kom.
Ander moet eerlik, opreg, navolgenswaardig wees en ons?
Die koning moet die saak van waarheid dien, sê die digter.
"Die stryd vir die waarheid (sjoe dis 'n bietjie afgewater in ons samelewing) en die reg van die hulpelose" (nie soustreinpolitiek nie).
Ek wens ek kan die vers in die parlement voorlees vir almal wat daar teenwoordig is.
Ek moet net seker maak dat my eie lewe van integriteit getuig.
Gedagte vir die dag: God kan nie omgekoop word nie
Ek geniet dit regtig om berigte op Matoelamedia te lees! Dit is egter belangrik dat deeglike taalversorging plaasvind. So bv. is fonds in ToekomsVenster foutiewelik gebruik en word woorde wat aanmekaar hoort, los geskryf.